༄༅།།ྋསྐྱབས་མགོན་ཀིརྟི་སྐུ་ཕྲེང་ལྔ་པ་མཁས་ཤིང་གྲུབ་པའི་དབང་ཕྱུག་བློ་བཟང་བསྟན་པའི་རྒྱལ་མཚན་དཔལ་བཟང་པོ་ནི།རབ་བྱུང་བཅུ་གཉིས་པའི་ཆུ་འབྲུགཕྱི་ལོ་༡༧༡༢ལོར་རྔ་པའི་རྡོ་སྟོད་ཀྱི་ཡུལ་དུ་འཇའ་ཚོན་གྱི་གུར་ཁྱིམ་དང་མེ་ཏོག་གི་ཆར་འབབ་པ་སོགས་བསམ་གྱིས་མི་ཁྱབ་པའི་རྟགས་མང་པོ་དང་བཅས་ཡབ་ཚེ་རིང་དང་ཡུམ་སྐྱིད་མོ་ཡག་གཉིས་ཀྱི་སྲས་སུ་སྐུ་འཁྲུངས།ཆུང་ངུའི་དུས་ནས་སྤྱོད་ལམ་རྣམ་གསུམ་དམན་པའི་སྐྱེ་བོ་ལས་ཁྱད་དུ་འཕགས་ཤིང༌།གསུང་སྒོ་ཕྱེས་ཙམ་ནས་རང་ཉིད་བསྟན་པ་རབ་རྒྱས་ཀྱི་སྐྱེ་སྤྲུལ་ཡིན་པར་གསུངས།སྔོན་གྱི་བག་ཆགས་སད་པའི་མཐུས།དམ་པའི་ཆོས་ཀྱི་ཚིག་དོན་ལ་ཡང་བསམ་པ་ཙམ་གྱིས་ཚེགས་མེད་པར་རྟོགས་ཐུབ་པ་སོགས་རྨད་དུ་བྱུང་བའི་ཡོན་ཏན་དུ་མ་དང་ལྡན་པའི་གཏམ་རིམ་པས་ཀིརྟིའི་ཕྱོགས་ནས་ཐོས་པས།སྐུ་དབོན་རབ་འབྱམས་འཇམ་དབྱངས་དོན་ཡོན་རྒྱ་མཚོ་དང༌།གཉེར་པ་འཇམ་དབྱངས་རྒྱ་མཚོ་སོགས་ཀྱིས་སྐུ་གོང་མའི་ཕྱག་ཕྲེང་དང་རྡོར་དྲིལ་སོགས་སྤྱན་བསྟར་ཕུལ་པ་རྣམས་འཁྲུལ་མེད་དུ་ངོས་འཛིན་གནང་ཞིང༌།